### 2.9 Az otthoni felkészüléshez előírt írásbeli és szóbeli feladatok meghatározása

A tanulók otthoni felkészülése szerves és nélkülözhetetlen része a tanítási – tanulási folyamatnak.

Az intézményünk által megfogalmazott alapelvek az otthoni felkészülésre:

- megalapozásának a tanórákon meg kell történnie,

- a szerényebb képességű tanulóktól se igényeljen megoldhatatlan feladatot,

- lehetőleg a tanév egészére és az egyes tanítási napokra nézve egyenletes elosztású terhelést igényeljen,

- önállóságra, problémamegoldásra, kreativitásra neveljen,

- *a hétvégeken, a tanítási szünetekben ne legyen akadályozója az intenzívebb családi együttlétnek (bizonyos, a kompetencia alapú oktatásból következő feladattípusok esetén – pl. otthoni projektmunka – elképzelhető, hogy a feladat egy részét a tanuló önálló, otthoni munka során valósítja meg).*

Ezek szellemében:

- Az egyes tantárgyakból kitűzhető szóbeli feladatok (tanulás) mértéke egyik óráról a másikra az átlagos képességű tanuló számára a háromnegyed órát ne haladja meg, ha írásbeli feladat ugyanabból a tárgyból nincs.

- Az egyes tantárgyakból kitűzhető írásbeli feladatok teljesítésére az átlagos képességű tanulóknak legyen elég háromnegyed óra, ha ugyanabból a tárgyból nincs szóbeli feladat.

- Ha az adott tárgyból egyszerre van egyik óráról a másikra szóbeli és írásbeli feladat, annak elvégzéséhez legfeljebb egy órára legyen szüksége az átlagos képességű tanulónak.

- Írásbeli szöveges feladat nem adható ének-zene, vizuális kultúra, testnevelés, osztályfőnöki, mozgókép- és médiaismeret, etika és filozófia tantárgyakból; csak szóbeli; ugyanakkor félévente két alkalommal írásban rögzítendő gyűjtő, forráselemző stb. feladat adható.

- Az otthoni felkészüléshez előírt írásbeli és szóbeli feladat meghatározásának részletesebb szabályait az egyes szakmai munkaközösségek – a fentiekre figyelemmel – maguk határozzák meg.

Ettől természetesen el lehet térni a differenciált oktatás szellemében, ha a tanuló az átlagosnál jobb vagy szerényebb képességű.

*(A Szombathelyi Nagy Lajos Gimnázium pedagógiai programja, 2016)*